CELEX: 32020D1188
Language: bg
Date: 2020-08-07 00:00:00
Title: Решение за изпълнение (ЕС) 2020/1188 на Съвета от 6 август 2020 година относно започването на автоматизиран обмен на данни по отношение на дактилоскопични данни в Обединеното кралство

12.8.2020   
               
               
                  BG
               
               
                  Официален вестник на Европейския съюз
               
               
                  L 265/1
               
            
         РЕШЕНИЕ ЗА ИЗПЪЛНЕНИЕ (ЕС) 2020/1188 НА СЪВЕТА
         от 6 август 2020 година
         относно започването на автоматизиран обмен на данни по отношение на дактилоскопични данни в Обединеното кралство
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Решение 2008/615/ПВР на Съвета от 23 юни 2008 г. за засилване на трансграничното сътрудничество, по-специално в борбата срещу тероризма и трансграничната престъпност (1), и по-специално член 33 от него,
         като взе предвид становището на Европейския парламент (2),
         като има предвид, че:
         
                     (1)
                  
                  
                     В съответствие с член 25, параграф 2 от Решение 2008/615/ПВР предоставянето на лични данни, предвидено в посоченото решение, не може да се осъществи, преди общите разпоредби за защита на данните, посочени в глава 6 от същото решение да бъдат въведени в националното законодателство на териториите на държавите членки, предоставящи такива данни.
                  
               
                     (2)
                  
                  
                     Член 20 от Решение 2008/616/ПВР на Съвета (3) предвижда, че проверката дали условието, посочено в съображение 1, е изпълнено по отношение на автоматизирания обмен на данни в съответствие с глава 2 от Решение 2008/615/ПВР се прави въз основа на доклад за оценка, който се изготвя на базата на въпросник, посещение за оценка и пилотно изпитване.
                  
               
                     (3)
                  
                  
                     В съответствие с глава 4, точка 1.1 от приложението към Решение 2008/616/ПВР въпросникът, съставен от съответната работна група на Съвета, се отнася за всички случаи на автоматизиран обмен на данни и трябва да бъде попълнен от държавата членка веднага щом тя счете, че е изпълнила необходимите условия за обмен на данни за съответната категория данни.
                  
               
                     (4)
                  
                  
                     Обединеното кралство е попълнило въпросника относно защитата на данните, както и въпросника относно обмена на дактилоскопични данни.
                  
               
                     (5)
                  
                  
                     Обединеното кралство е осъществило успешно пилотно изпитване с Германия.
                  
               
                     (6)
                  
                  
                     Проведено е посещение за оценка в Обединеното кралство, като екипът за оценка от Германия е изготвил доклад за посещението и го е предал на съответната работна група на Съвета.
                  
               
                     (7)
                  
                  
                     На Съвета е представен доклад за цялостна оценка, в който са обобщени резултатите от въпросника, посещението за оценка и пилотното изпитване относно обмена на дактилоскопични данни.
                  
               
                     (8)
                  
                  
                     На 2 декември 2019 г., след като отбеляза съгласието на всички държави членки, обвързани от Решение 2008/615/ПВР, Съветът стигна до заключението, че Обединеното кралство е въвело изцяло общите разпоредби за защита на данните, посочени в глава 6 от Решение 2008/615/ПВР. Наред с това Съветът отправи искане към Обединеното кралство да преразгледа до 15 юни 2020 г. политиката си на изключване на файловете на заподозрени лица от автоматизиран обмен с дактилоскопични данни, в контекста на оперативния опит, натрупан при обмена на дактилоскопични данни, и mutatis mutandis на разясненията в доклада относно посещението за оценка във връзка с обмена на ДНК данни.
                  
               
                     (9)
                  
                  
                     С писмa от 15 юни и 19 юни 2020 г. Обединеното кралство уведоми Европейския съюз за решението на правителството си да включи файловете на заподозрени лица в своя автоматизиран обмен на биометрични данни (ДНК и, според случая, пръстови отпечатъци) в рамките на подлежащия на споделяне набор от данни „Прюм“, и съобщи, че ще предприеме необходимите действия за изпълнение на решението си за цялото Обединено кралство.
                  
               
                     (10)
                  
                  
                     След информацията, предоставена от Обединеното кралство в съответствие с Решение за изпълнение (ЕС) 2019/968 на Съвета (4), Обединеното кралство предостави ДНК данните на заподозрени лица в съответствие с Решение 2008/615/ПВР. В това отношение всички ДНК данни, които са на разположение на правоприлагащите органи в Обединеното кралство, са част от подлежащия на споделяне набор от данни „Прюм“, който е предоставен на правоприлагащите органи на държавите членки, при пълно спазване на принципа на наличност. Принципът на наличност се спазва и по отношение на дактилоскопичните данни. Никакви дактилоскопични данни не се изключват от обмена на биометрични данни с Обединеното кралство.
                  
               
                     (11)
                  
                  
                     Ето защо за целите на автоматизираното търсене на дактилоскопични данни Обединеното кралство следва да има право да получава и да предоставя лични данни съгласно член 9 от Решение 2008/615/ПВР.
                  
               
                     (12)
                  
                  
                     С член 33 от Решение 2008/615/ПВР на Съвета се предоставят изпълнителни правомощия с оглед на приемането на мерки, необходими за изпълнението на посоченото решение, по-специално по отношение на получаването и предоставянето на лични данни съгласно посоченото решение.
                  
               
                     (13)
                  
                  
                     Тъй като условията и процедурата за упражняване на тези изпълнителни правомощия са спазени, следва да бъде прието решение за изпълнение за започване на автоматизиран обмен на данни по отношение на дактилоскопични данни в Обединеното кралство, с което да се даде възможност на Обединеното кралство да получава и да предоставя лични данни съгласно член 9 от Решение 2008/615/ПВР.
                  
               
                     (14)
                  
                  
                     Дания и Ирландия са обвързани от Решение 2008/615/ПВР и поради това участват в приемането и прилагането на настоящото решение, което е за изпълнение на Решение 2008/615/ПВР.
                  
               
                     (15)
                  
                  
                     Съгласно Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия (5) правото на Съюза се прилага за и във Обединеното кралство до края на преходния период. Обединеното кралство е обвързано от Решение 2008/615/ПВР и поради това участва в прилагането на настоящото решение, което е за изпълнение на Решение 2008/615/ПВР,
                  
               ПРИЕ НАСТОЯЩОТО РЕШЕНИЕ:
         
            Член 1
            За целите на автоматизираното търсене на дактилоскопични данни Обединеното кралство има право да получава и да предоставя лични данни съгласно член 9 от Решение 2008/615/ПВР, считано от 11 август 2020 г. и в съответствие с посоченото решение.
         
         
            Член 2
            Настоящото решение влиза в сила в деня след публикуването му в Официален вестник на Европейския съюз.
            
            Настоящото решение се прилага в съответствие с Договорите.
         
         
            Съставено в Брюксел на 6 август 2020 година.
            
               
                  За Съвета
               
               
                  Председател
               
               M. ROTH
            
         
         
            (1)  ОВ L 210, 6.8.2008 г., стр. 1.
         
            (2)  Становище от 13 май 2020 г. (все още непубликувано в Официален вестник).
         
            (3)  Решение 2008/616/ПВР на Съвета от 23 юни 2008 г. за изпълнение на Решение 2008/615/ПВР относно засилването на трансграничното сътрудничество, по-специално в борбата срещу тероризма и трансграничната престъпност (ОВ L 210, 6.8.2008 г., стр. 12).
         
            (4)  Решение за изпълнение (ЕС) 2019/968 на Съвета от 6 юни 2019 г. относно започването на автоматизиран обмен на данни по отношение на ДНК данни в Обединеното кралство (ОВ L 156, 13.6.2019 г., стр. 8).
         
            (5)  ОВ L 29, 31.1.2020 г., стр. 7.